**Odgovor Istinomjer**

Radovi na Međunarodnom aerodromu Sarajevo se odvijaju dinamikom koja se prilagođava novonastaloj situaciji uzrokovanoj pandemijom COVID\_19.

O ovom projektu, vrijednom 38 miliona maraka smo dosad već dosta govorili. Podsjećamo njime bi se kapacitet pristanišne zgrade trebao uduplati, te će po završetku ovih radova, Međunarodni aerodrom Sarajevo imati kapacitet da opsluži dva miliona putnika godišnje. Proširena terminalna zgrada i povećani kapaciteti za opslugu većeg broja putnika će nam omogućiti dalje privlačenje novih aviokompanija i uspostavu dodatnih destinacija a našim putnicima puno veći komfor i općenito veći kvalitet usluga.

Pristanišna zgrada je objekat kroz koji se vrši prihvat i otprema zrakoplova, putnika, prtljaga, pošte i robe, dakle radi se o jednom od najznačajnijih objekata na MAS-u koji svojim resursima osigurava njegovu osnovnu funkciju a to je realizacija aviooperacija u skladu sa svim predviđenim zahtjevima (proces prihvata i otpreme zrakoplova, putnika, prtljaga, pošte i robe, komercijalne djelatnosti itd.)

Ovim projektom doći će do proširenja prostornih i operativnih kapaciteta terminala B za dodatnih 10.000 m2 na četiri etaže, dodatnih 12 šaltera za registraciju putnika, kao i do povećanja broja izlaza, proširenja prostora glavnog hola, prostora za preuzimanje prtljaga, KDZ kontrole, Duty free shopa, komercijalne zone te VIP salona.